《赠李中丞自滇中致仕还里 其四》
明代·韩日缵

龙马精神海鹤姿，归来能倒故人卮。饱谙世局休休好，乞得閒身事事宜。

静爱阶兰抽嫩蕊，暇看篱竹茁孙枝。尚馀国恤难抛却，愁见三韩有战旗。

作者简介：明广东博罗人，字绪仲。万历三十五年进士，除检讨。累迁至礼部尚书。时宦官用权，人皆畏其凶焰，独日缵坦然处之。后充经筵讲官，得熹宗称善。卒谥文恪。